Az új Pp. a gyorsabb és hatékonyabb másodfokú bíráskodást segíti elõ
Az új polgári perrendtartás új eljárási szabályainak köszönhetõen a 2018. januártól indult perek hamarabb fejezõdnek be, és nem húzódnak el az elsõfokú eljárás megismétlése miatt – jelezték az Origónak a Kovács Réti Szegheõ Ügyvédi Iroda szakértõi. Ennek legfõbb oka, hogy az elsõfokú határozatok hatályon kívül helyezésének lehetõsége az új peres eljárási kódexben jelentõsen szûkült, ami a másodfokú bíróságokat a fellebbezések proaktívabb elbírálásának irányába terelheti.
A Kovács Réti Szegheõ Ügyvédi Iroda szakértõi kifejtették: a másodfokú bíróságok gyakorlatában a polgári perrendtartásról szóló új törvény 2018. január 1-jén történt hatályba lépése elõtt megfigyelhetõ volt az a gyakorlat, hogy a pernek ebben a szakaszában a másodfokú bíróságok gyakran hatályon kívül helyezték az elsõfokú bíróság ítéletét és végzésükben arra kötelezték az elsõfokú bíróságokat, hogy az eljárást újból folytassák le, illetve hozzanak új határozatot.

Ez a gyakorlat viszont egyes esetekben a perek ésszerûtlen elhúzódásához vezetett.

Csak szükséges és indokolt esetben ismételjenek

Már a polgári perrendtartásról szóló régi törvény is lehetõvé tette a másodfokú bíróság számára, hogy az elsõfokú bíróság orvosolható hibáit a fellebbezés elbírálása során saját hatáskörében kiküszöbölje, és az elsõfokú bíróságot csak ténylegesen akkor utasítsa az eljárás megismétlésére, ha az valóban szükséges és indokolt.

A Kúria Polgári Kollégiuma Joggyakorlat-Elemzõ Csoportja 2014. február 12-én közzétett összefoglaló véleményében foglaltak szerint a korábbi polgári perrendtartás hatálya alatt a következõ gyakori eset fordult elõ – hangsúlyozták a Kovács Réti Szegheõ Ügyvédi Iroda szakértõi.

Nevezetesen, ha a másodfokú bíróság úgy ítélte meg, hogy a szakértõi vélemény, amelyre az elsõfokú bíróság ítéletét alapozta, ellentmondásos, aggályos vagy kiegészítésre szorul, akkor ilyen esetekben a másodfokú bíróság ahelyett, hogy a szakértõt ezen kétségek rövid úton történõ eloszlatása végett a másodfokú bíróság által tartott tárgyalásra megidézte volna, inkább az elsõfokú ítéletét hatályon kívül helyezte és a bizonytalanságok eloszlatása végett az elsõfokú bíróságot új eljárásra kötelezte.

Ennek keretében a másodfokú bíróság elõírta, hogy a szakvélemény kiegészítése vonatkozásában milyen szempontokat kell vizsgálnia és figyelembe vennie az elsõfokú bíróságnak. A polgári perrendtartásról szóló 2018. január 1-jén hatályba lépett új eljárási törvény a másodfokú bíróságok által alkalmazott hatályon kívüli helyezési gyakorlat visszaszorítása végett e téren újításokat vezetett be.

Az új Polgári perrendtartás újításai

A 2018. január 1-je elõtt hatályos polgári perrendtartásról szóló régi törvény rendelkezései alapján a másodfokú bíróságok, akkor is hatályon kívül helyezhették az elsõfokú bíróság ítéletét, ha azt a peres felek egyike sem kérte a másodfokú bíróságtól.

Ezzel szemben a 2018. január 1-je után hatályos új peres eljárási szabályok alapján a másodfokú bíróság a kötelezõ hatályon kívül helyezési okok körén kívül esõ egyéb eljárási szabálysértéseket, ha fellebbezõ fél a fellebbezésében arra nem hivatkozott nem veheti hivatalból figyelembe.

Ilyen esetben, ha a másodfokú bíróság az elsõfokú eljárásban történt eljárási szabálysértéseket észlel arról, köteles a feleket viszont tájékoztatni, de ilyen esetben is csak akkor veheti figyelembe ezeket az eljárási szabálysértéseket a másodfokú bíróság, ha azt a fellebbezõ fél külön kéri, hivatalból viszont nem.

Ezen felül a 2018. január 1-jén hatályba lépett új perrendtartási szabályok szerint további újítás, hogy amennyiben a másodfokú bíróság az elsõfokú bíróságtól eltérõ anyagi jogi álláspontra jut és ebbõl eredõen olyan következtetést von le, hogy az elsõfokú bíróság által végzett anyagi jogi pervezetés nem volt megfelelõ, akkor errõl a feleket tájékoztatnia kell, viszont ezt a másodfokú bíróság szintén csak a fellebbezõ fél kérelmére tekintettel veheti figyelembe.

További újítása az új peres eljárási kódexnek, hogy bírói gyakorlat által kialakított megállapítás normaszintre emelésével, az új törvény lehetõvé teszi azt is, hogy a fellebbezõ az ítélet megváltoztatására irányuló kérelem hiányában, kizárólag az elsõfokú határozat hatályon kívül helyezését kérje.

Végezetül, a másodfokú polgári peres eljárásokat tekintve a perek gyorsítását szolgálja az az új fõszabály, mely szerint másodfokú eljárás során a bíróság nem tart tárgyalást és azon esetek körét, amelyek alapján az új eljárási szabályok szerint a tárgyalás tartása másodfokon megengedhetõ a korábban hatályos szabályozáshoz képest szûkültek.

Az új szabályok várható hatása

Összefoglalván a fentiekben ismertetett új eljárási szabályokat, azok összességükben azt idézhetik elõ, hogy a 2018. január 1-je után indult perek hamarabb fejezõdnek be és nem húzódnak el az elsõfokú eljárás megismétlése miatt.

Ennek legfõbb oka, hogy az elsõfokú határozatok hatályon kívül helyezésének lehetõsége az új peres eljárási kódexben jelentõsen szûkült, ami a másodfokú bíróságokat a fellebbezések proaktívabb elbírálásának irányába terelheti – húzták alá végezetül a Kovács Réti Szegheõ Ügyvédi Iroda szakértõi.
Kovács Réti Szegheõ Ügyvédi Iroda